**HT-prisen 2021**

Det er gledelig å kunne bemerke at komitéen for årets HT-pris har hatt et vanskelig arbeid. 2021-årgangen av Historisk Tidsskrift inneholdt mange gode bidrag, men komitéen har klart å komme fram til en enstemmig innstilling.

Årets prisvinner er en artikkel med en spennende problemstilling, som tar utgangspunkt i relasjonene mellom samiske og norrøne grupper i Sør-Salten, med vekt på kommunene Bodø, Fauske, Saltdal og Beiarn i tidsrommet 600–1350 e.Kr., på grunnlag av grav- og depotfunn, bosetningsspor, stedsnavn og jordeiendomsopplysninger. Det sentrale forskningsspørsmålet i artikkelen er hvordan skiller vi de norrøne og samiske gruppene i Sør-Salten i tidsrommet 600–1350 fra hverandre?Analysen nyanserer den tidligere forskningen om norrøne og samiske grupper i Nord-Norge i jernalder og middelalder. Forfatterne fremhever at dominans og asymmetri må ha vært like viktig som interaksjon og symbiose i relasjonene mellom de to etniske gruppene. Gravfunn og typiske stedsnavn fra vikingtid og middelalder vitner om norrøn bosetningsekspansjon i denne regionen. Ekspansjonen i Sør-Salten, som trolig ble styrt fra maktsenteret *Boðin*, foregikk i områder der det har vært omfattende kvernsteinsbrudd og større fangstanlegg. Forfatterne viser til at både nordnorske høvdinger, og senere stormenn i tjeneste for den norske rikskongen, må ha styrt mye av den norrøne koloniseringa, ikke minst for å få kontroll over utmarksressurser. Fra ca. 900 til 1350 førte den norrøne framrykkingen med kolonisering av tidligere samiske bruksområder, og kontroll over kvernsteinsproduksjon og av fangstproduksjon som mål, til ulike samiske motstrategier eller oppdemming. Urgraver og depot har trolig hatt en dempet, gjemt og mangetydig funksjon, som har blitt bedre forstått av samene enn av nordmennene. Likevel har de vært symbolske og effektfulle barrierer mot norrøn ekspansjon.

Artikkelen er nyskapende, den bygger på et bredt tverrfaglig kildemateriale innen historie og arkeologi og, viser at samiske grupper var aktive aktører i konflikter om bruks- og bosetningsområder i Sør-Salten. Til slutt bør også artikkelens litterære kvaliteter berømmes. Det er med på å gjøre et interessant tema til en god leseopplevelse med et stort læringsutbytte.

Prisen for det mest nyskapende arbeidet går i år til Eirin Holberg og Knut Dørum for artikkelen, «Norrøn ekspansjon og samisk motmakt i Sør-Salten ca. 600–1350»